**Likumprojekta "Grozījumi Civilprocesa likumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| **1.** | **Pamatojums** | Likumprojekts izstrādāts pēc Tieslietu ministrijas iniciatīvas.Likumprojektā ietvertie grozījumi, kas skar Civilprocesa likuma (turpmāk – CPL) 71. nodaļā "Piedziņas vēršana uz kustamo mantu" ietverto tiesisko regulējumu, izstrādāti par pamatu ņemot Latvijas Zvērinātu tiesu izpildītāju padomes veidotās darba grupas ietvaros sagatavotos priekšlikumus piedziņas vēršanas uz kustamo mantu tiesiskā regulējuma pilnveidei.Ar 2015. gada 5. marta grozījumiem Civillikumā papildināta Civillikuma trešā daļa "Lietu tiesības" ar jaunu trešo A nodaļu "Apbūves tiesība" (turpmāk – grozījumi Civillikumā), kas stāsies spēkā 2017. gada 1. janvārī. Līdz ar pieņemtajiem grozījumiem Civillikumā, ir nepieciešams CPL noteikt normatīvo regulējumu, kas attiecas uz nolēmuma izpildes jautājumiem. Grozījumi nepieciešami gadījumiem, kad jāvērš piedziņa uz apbūves tiesību vai jāizpilda nolēmums, kas paredz apbūves tiesības labprātīgu pārdošanu izsolē tiesas ceļā vai apbūves tiesības pārdošanu piespiestā izsolē. |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | **Grozījumi piedziņas vēršanas uz kustamo mantu tiesiskā regulējuma pilnveidošanai.**Kārtība, kādā piemērojams piespiedu izpildes līdzeklis – piedziņas vēršana uz parādnieka kustamo mantu, tai skaitā uz mantu, kas atrodas pie citām personām, un bezķermeniskām lietām, tās pārdodot – noteikta CPL 71. nodaļā. Piemērojot minēto tiesisko regulējumu, zvērināti tiesu izpildītāji praksē ir konstatējuši atsevišķus gadījumus, kad piedziņas procesa pilnīgai nodrošināšanai trūkst tiesiskā regulējuma vai arī tas ir nepilnīgs (piemēram, trūkst skaidra regulējuma kārtībai, kādā vēršama piedziņa uz parādniekam piederošām kapitāldaļām vai finanšu instrumentiem). Savukārt atsevišķas normas ir novecojušas un neatbilstošas faktiskajai situācijai. Līdz ar to piedziņas uz kustamo mantu tiesiskajā regulējumā veicami kompleksi grozījumi.Ar likumprojektu CPL iekļauts regulējums rīcībai ar lietām, kas ātri bojājas, bet kuru pārdošana to realizācijas termiņā var būt iespējama. Spēkā esošais regulējums paredz vien to, ka lietas, kas ātri bojājas, izņem un nodod pārdošanai nekavējoties (CPL 583. panta ceturtā daļa). Lai nodrošinātu skaidru tiesisko regulējumu rīcībai ar šādu mantu, ar likumprojektu CPL papildināts ar jaunu 142.1 pantu, nosakot regulējumu gadījumiem, kad, izpildot tiesas lēmumu par prasības nodrošināšanu, tiesu izpildītājs apķīlājis lietas, kas ātri bojājas, bet kuras to realizācijas termiņā varētu būt iespējams pārdot (***likumprojekta 2. pants***). Šāds regulējums nepieciešams, piemēram, lai izpildītu tiesas nolēmumus par atbildētāja, kas ir pārtikas ražošanas vai tirdzniecības uzņēmums, saražotās vai tirgotās produkcijas apķīlāšanu. Tiek noteikts, ka, izpildot lēmumu par prasības nodrošināšanu, apķīlājot atbildētājam piederošu kustamu mantu, tiesu izpildītājs neapķīlā lietas, kas ātri bojājas un kuru pārdošana to realizācijas termiņā var nebūt iespējama. Vienlaikus likumprojekts precizē lietu, kas ātri bojājas, pārdošanas kārtību, atsakoties no darbībām, kas var kavēt vai kuras varētu tikt izmantotas, lai kavētu atsavināšanas procedūru (***likumprojekta 14. pants***).Ar likumprojektu tiek mainīta kustamās mantas apķīlāšanas kārtība. Apķīlāto lietu apzīmogošana kalpo kā līdzeklis apķīlātās mantas nošķiršanai no neapķīlātās mantas un glabāšanas noteikumu ievērošanas kontrolei. Vienlaikus spēkā esošais tiesiskais regulējums (CPL 573. panta pirmā daļa) paredz vairākus izņēmumus no apzīmogošanas pienākuma, piemēram, nav apzīmogojama kustamo lietu reģistros ierakstītā manta un manta, kuru apzīmogošana var sabojāt vai būtiski ietekmēt tās vērtību. Papildus minētajam apzīmogot nav iespējams bezķermeniskas lietas. Tādējādi apzīmogošanai ir samērā šaurs pielietojums un, kā liecina prakse, tās efektivitāte apķīlātās mantas nošķiršanai no neapķīlātās nav īpaši augsta. Proti, praksē zināmi gadījumi, kad apķīlājuma uzlīmju tīšas noplēšanas vai nejaušas nokrišanas dēļ vairs nav iespējams precīzi noteikt, vai glabātāja uzrādītā lieta ir tā pati, kas savulaik aprakstīta, vai arī tā aizvietota ar citu. Skaidrību šādā situācijā nevar nodrošināt arī mantas aprakstes akts, ja apķīlātā lieta bijusi bez īpašām individuālām pazīmēm. Likumprojekts paredz aizstāt novecojušo mantas apzīmogošanu ar mantas fotofiksāciju, kas, kā liecina prakse, daudz precīzāk ļauj identificēt apķīlātās lietas (***likumprojekta 6. pants***). Kustamas mantas apķīlāšana, izmantojot fotofiksāciju, zvērinātu tiesu izpildītāju praksē jau ieviesta lietās par bezmantinieku mantu (Ministru kabineta 2013. gada 2. jūlija noteikumi Nr. 364 "Noteikumi par zvērināta tiesu izpildītāja rīcību ar bezmantinieku mantu"). Vienlaikus likumprojekts paredz, ka fotofiksācijas rezultātā apķīlāto lietu attēli glabājami Izpildu lietu reģistrā (***likumprojekta 9. pants***). Reģistrā tie līdz ar aprakstes aktu ir pieejami ne tikai zvērinātam tiesu izpildītājam, kurš veicis konkrēto lietu apķīlāšanu, bet arī citiem zvērinātiem tiesu izpildītājiem, kuru lietvedībā reģistrētas izpildu lietas par piedziņu no tā paša parādnieka un kuri gatavojas veikt šī parādnieka kustamās mantas apķīlāšanu. Tādējādi novēršot vienu un to pašu lietu vairākkārtēju apķīlāšanu.Atsakoties no parādniekam piederošā kustamā mantā ietilpstošo lietu apzīmogošanas, to aizstājot ar fotofiksāciju, par aktualitāti zaudējušiem atzīstami Ministru kabineta 2006. gada 30. maija noteikumi Nr. 447 "Noteikumi par apķīlāto kustamo lietu apzīmogošanas kārtību".Ar likumprojektu precizēta kārtība, kādā veicama parādnieka kustamās mantas apķīlāšana, ja lietas atrodas pie citas personas, nosakot tiesu izpildītāja tiesības un pienākumus šādā situācijā (***likumprojekta 8. pants***). CPL 575. pants paredz arī tādas parādnieka mantas apķīlāšanu, kas atrodas pie citām personām. Tajā pašā laikā CPL nav ietverts regulējums zvērināta tiesu izpildītāja rīcībai situācijā, ja nekustamais īpašums vai glabātava, kurā šāda manta atrodas, ir slēgta vai tajā mīt personas, kas atsakās ielaist zvērinātu tiesu izpildītāju amata darbību veikšanai, vai apķīlājamā kustamā manta atrodas pie personām, kas atsakās to uzrādīt vai nodot zvērinātam tiesu izpildītājam. Tādējādi tiek kavēta izpildu darbību veikšana. Tiesu izpildītāju likuma 42. pantā vispārīgi noteiktas zvērināta tiesu izpildītāja tiesības atvērt un bez valdītāja piekrišanas ieiet telpās, par kurām ir ziņas, ka tajās atrodas parādniekam piederošas mantas, un citās glabātavās (piemēram, seifos). Savukārt likumprojekts precizē kārtību, kādā šīs piespiedu darbības īstenojamas. Likumprojekts paredz, ka gadījumā, ja zvērināts tiesu izpildītājs, ierodoties nekustamajā īpašumā, telpās vai citās glabātavās, kurās saskaņā ar zvērināta tiesu izpildītāja rīcībā esošām ziņām atrodas parādniekam piederoša kustama manta, sastop tur personas, kas atsakās viņu ielaist, vai arī telpas vai glabātavas ir aizslēgtas, zvērināts tiesu izpildītājs pieaicina policijas pārstāvi, kura klātbūtnē iekļūst nekustamajā īpašumā, telpās vai citā glabātavā un veic mantas apķīlāšanu. Policijas klātbūtne zvērināta tiesu izpildītāja darba laikā tiek nodrošināta, lai garantētu sabiedrisko kārtību. Tāpat saskaņā ar likumprojektā noteikto, ja tiek veikta šāda piespiedu iekļūšana nekustamajā īpašumā, telpās vai citās glabātavās, zvērinātam tiesu izpildītājam ir pienākums pēc nekustamā īpašuma, telpu vai citu glabātuvju atvēršanas nodrošināt to drošu aizvēršanu un aizzīmogošanu, ja tas konkrētajos apstākļos nepieciešams. Šādā gadījumā zvērināts tiesu izpildītājs atstāj paziņojumu ar uzaicinājumu ierasties zvērināta tiesu izpildītāja prakses vietā, lai saņemtu atslēgas.Vienlaikus ar likumprojektu CPL 575. pants papildināts ar normu, ka lietas, kas atrodas telpās vai glabātavās, bet kuras zvērināts tiesu izpildītājs neapķīlā, mantas aprakstes aktā nenorāda. CPL 576. pantā ietvertā kustamas mantas aprakstīšanas kārtība ir atbilstoša ķermenisku kustamu lietu apķīlāšanai. Ar likumprojektu CPL 576. pants izteikts jaunā redakcijā, līdzšinējo kustamas mantas aprakstīšanas kārtību attiecinot tikai uz ķermenisku lietu aprakstīšanu (***likumprojekta 8. pants***), savukārt cita veida lietām paredzot atsevišķu specifisku tiesisko regulējumu. Likumprojektā precizēta kustamas mantas novērtēšanas kārtība (***likumprojekta 10. pants***), nosakot konkrētu termiņu – 10 dienas no mantas aprakstes dienas vai novērtējuma paziņošanas dienas –, kādā ieinteresētā persona var izteikt lūgumu mantas atkārtotas novērtēšanas veikšanai. Papildus tam paredzēts, ka ekspertu kustamu ķermenisku lietu novērtēšanai zvērināts tiesu izpildītājs pieaicina ikvienā gadījumā, ja lietu veida vai īpašību dēļ novērtējuma veikšanai nepieciešamas speciālas zināšanas zinātnē, mākslā vai veicama dārgakmeņu, dārgmetālu un to izstrādājumu novērtēšana. Zvērinātam tiesu izpildītājam ne vienmēr var būt nepieciešamo zināšanu, lai sniegtu objektīvu vērtējumu dažādām specifiskām lietām. Tāpēc, ja nepieciešams, zvērināts tiesu izpildītājs lietu piespiedu pārdošanas vērtības noteikšanai ekspertu var pieaicināt arī citos, iepriekš neuzskaitītos gadījumos. Praksē var būt situācijas, kurās iepriekš nav zināms, ka aprakstes vietā tiks atrasta manta, kuras novērtēšanai nepieciešams eksperts. Bet eksperta klāt neesamība konkrētajā brīdi nedrīkst būt šķērslis mantas aprakstes veikšanai. Pretējā gadījumā laikā, kamēr mantas novērtēšanai tiks atrasts un piesaistīts eksperts, parādniekam pastāv iespēja mantu nobēdzināt, kas savukārt varētu kavēt vai padarīta piedziņu neiespējamu. Tāpēc likumprojektā paredzēta iespēja šādos gadījumos mantas aprakstes aktā norādīt tiesu izpildītāja paša noteikto mantas vērtību, kas pēc eksperta pieaicināšanas aizstājama ar eksperta novērtējumu.Ar likumprojektu precizēta mantas apsardzības kārtība (***likumprojekta 11. pants***). Tiek paredzēts likumā noteiktos gadījumos aprakstīto mantu nodot glabāšanā juridiskai personai. Lietu, kuru glabāšanai nepieciešama speciāla atļauja, rūpniecisko iekārtu, kuģu un citu specifisku lietu nodošana glabāšanai fiziskai personai praksē nereti ir problemātiska, jo fiziskās personas parasti nevar nodrošināt nepieciešamos apstākļus, kā rezultātā mantas glabātājs tāpat slēdz līgumu ar juridisko personu, kas uzņemas faktisko mantas glabāšanu. Ņemot vērā minēto, ar likumprojektu noteikta veida lietas tiek atļauts nodot glabāšanā nepastarpināti juridiskajām personām. Paredzot iespēju mantu nodot glabāšanā juridiskai personai, Civilprocesa likumā tiek saglabāta prasība izskaidrot mantas glabātājam tā kriminālatbildību, ja glabāšanā nodoto mantu izšķērdē, atsavina, slēpj vai apmaina. Pamatojoties uz Krimināllikuma (turpmāk – KL) 308. panta otro daļu, par apķīlātas vai arestētas mantas izšķērdēšanu, bojāšanu, atsavināšanu, slēpšanu vai iznīcināšanu, kā arī par tās apmainīšanu, personai, kurai uzticēta šī manta, ir paredzēta kriminālatbildība. Minētais pants ir piemērojams gadījumos, kad glabāšanā nodotā manta ir apķīlāta vai arestēta. Savukārt par mantas vai maksāšanas līdzekļu atsavināšanu, bojāšanu, iznīcināšanu, izšķiešanu, noslēpšanu vai citādu nobēdzināšanu nolūkā izvairīties no parāda maksāšanas vai citu saistību pildīšanas, ir paredzēta kriminālatbildība pēc KL 220. panta.KL 12. pants nosaka, ka par noziedzīgu nodarījumu, ko privāto tiesību juridiskās personas interesēs, šīs personas labā vai tās nepienācīgas pārraudzības vai kontroles rezultātā izdarījusi fiziskā persona, attiecīgā fiziskā persona saucama pie kriminālatbildības, bet juridiskajai personai var piemērot KL paredzētos piespiedu ietekmēšanas līdzekļus. KL 70.1 pants nosaka pamatu piespiedu ietekmēšanas līdzekļa piemērošanai juridiskajai personai, proti, par KL sevišķajā daļā paredzētu noziedzīgu nodarījumu privāto tiesību juridiskajai personai, tai skaitā valsts vai pašvaldību kapitālsabiedrībai, kā arī personālsabiedrībai, tiesa vai likumā paredzētajos gadījumos prokurors var piemērot piespiedu ietekmēšanas līdzekli, ja nodarījumu juridiskās personas interesēs, šīs personas labā vai tās nepienācīgas pārraudzības vai kontroles rezultātā izdarījusi fiziskā persona, rīkodamās individuāli vai kā attiecīgās juridiskās personas koleģiālās institūcijas loceklis: 1) balstoties uz tiesībām pārstāvēt juridisko personu vai darboties tās uzdevumā; 2) balstoties uz tiesībām pieņemt lēmumus juridiskās personas vārdā; 3) īstenodama kontroli juridiskās personas ietvaros. Ievērojot visu iepriekš minēto, ja fiziskā persona atbilstoši KL 70.1 pantā noteiktajam veic kādu no KL 308. vai 220. pantā minētajām darbībām, tā var tikt saukta pie kriminālatbildības, savukārt juridiskajām personām var tik piemēroti KL 70.2 pantā minētie piespiedu ietekmēšanas līdzekļi.Tāpat ar likumprojektu (***likumprojekta 11. pants***) tiek noteikts mantas glabātāja pienākumus attiecībā uz mantas glabāšanas, uzrādīšanas un atdošanas kārtību, kā arī paredzētas zvērināta tiesu izpildītāja tiesības dot rīkojumus mantas glabātājam un lemt par tā nomaiņu zvērinātu tiesu izpildītāja rīkojumu neizpildīšanas gadījumā. Piemēram, noteikts, ka mantas glabātājs drīkst mainīt mantas glabāšanas vietu, tikai saskaņojot to ar tiesu izpildītāju. Tāpat mantas glabātājam noteikts pienākums pēc zvērināta tiesu izpildītāja pieprasījuma uzrādīt glabāšanā nodoto mantu, ja nepieciešams, nogādājot to tiesu izpildītāja noteiktajā vietā. Šādas izmaiņas CPL esošajā regulējumā novērsīs situācijas, kurās mantas glabātājs pēc saviem ieskatiem izved viņam nodoto mantu ārpus tās apgabaltiesas darbības teritorijas, kurā praktizē mantu apķīlājušais tiesu izpildītājs, un atsakās to atvest atpakaļ uzrādīšanai, savukārt tiesu izpildītājam ir liegts veikt amata darbības ārpus tās apgabaltiesas darbības teritorijas, pie kuras viņš pastāv. Ņemot vērā ar likumprojektu paredzētās izmaiņas kustamas mantas aprakstes kārtībā, attiecīgi tiek precizēta mantas aprakstes aktā norādāmā informācija (***likumprojekta 9. pants***). Proti, precizēta informācija, kas norādāma par mantas glabātāju, ja tā ir juridiska persona, kā arī ietverta prasība par lietas glabāšanas vietas norādi. Vienlaikus, lai nodrošinātu pilnīgu mantas glabātāja identificējošu informāciju, ar likumprojektu paredzēts, ka mantas aprakstes aktā cita starpā norādāms personas, kurai manta nodota glabāšanā, personas kods. Vienlaikus CPL 71. nodaļa tiek papildināta ar vairākiem jauniem pantiem, kas nosaka īpašu kārtību kuģu, bezķermenisku lietu, reģistrācijai pakļautu lietu, kā arī lietu, kuru apgrozība ir ierobežota, apķīlāšanai un pārdošanai atbilstoši katra lietu veida īpatnībām (***likumprojekta 13. pants***). Likumprojekta 13. pantā ietvertā 580.4 panta otrajā daļā noteikta prasība tiesu izpildītājam pēc parādniekam piederoša transportlīdzekļa atsavināšanas, par tā atsavināšanas datumu un ieguvēju informēt Valsts ieņēmumu dienestu un veikt attiecīga satura atzīmi transportlīdzekļu un to vadītāju valsts reģistrā par transportlīdzekļa pārdošanu izsolē. Minētā prasība likumprojektā iekļauta, ievērojot apstākli, ka analoģiska satura prasība zvērinātam tiesu izpildītājam noteikta ar 2017. gada 22. jūnija likumu "Grozījumi Civilprocesa likumā" (spēkā no 2017. gada 1. augusta) un ietverta CPL 582. panta sestajā daļā. Ar likumprojektu precizēta kuģu un valsts akciju sabiedrības "Latvijas Jūras administrācija" Latvijas Kuģu reģistrā reģistrētu peldošo konstrukciju apķīlāšanas kārtība, vienlaikus saglabājot pašlaik spēkā esošo noteikumu, ka tos pārdod izsolē tādā kārtībā, kāda paredzēta nekustamā īpašuma pārdošanai. Lai gan nav paredzams, ka tiesu izpildītājiem bieži varētu nākties vērst piedziņu uz lietām, kuru apgrozība ir ierobežota, tomēr to nav iespējams izslēgt. Piemēram, tiesu izpildītājam, izpildot tiesas nolēmumu, var nākties apķīlāt un pārdot medikamentu ražotāja, izplatītāja vai tirgotāja mantu. Tādēļ ar likumprojektu CPL 71. nodaļa papildināta ar salīdzinoši vispārīgu normu, kas nosaka, ka un kā lietas, kuru apgrozība ir ierobežota, apķīlājamas un pārdodamas.Precizēta apķīlātās mantas pārdošanas kārtība, no CPL 581. panta pirmās daļas izslēdzot atrunu, ka sūdzības par tiesu izpildītāja darbībām iesniegšana tiesā ir pamats automātiskai mantas pārdošanas atlikšanai (***likumprojekta 14. pants***). Saskaņā ar CPL 632. panta trešo daļu pēc sūdzības iesniedzēja motivēta lūguma tiesnesis CPL 140. pantā noteiktajā kārtībā var pieņemt lēmumu par mantas pārdošanas apturēšanu. Turklāt šāds lēmums izpildāms nekavējoties pēc tā pieņemšanas. Ņemot vērā parādnieka iespēju šādā kārtībā nepamatoti vai ļaunprātīgi panākt mantas pārdošanas atlikšanu, nav samērīgi CPL saglabāt obligātu pārdošanas apturēšanu katrreiz, kad tiesā iesniegta sūdzība, jo tas paver iespējas negodprātīgām personām bez pamata ilgstoši novilcināt parādu piedziņu. CPL 583. pantā noteiktā apķīlātās mantas pārdošana komisijā likumprojektā aizstāta ar apķīlātās mantas pārdošanu bez izsoles (***likumprojekta 15. un 16. pants***). Pārdošana izsolē kā vienīgais kustamās mantas pārdošanas veids ir pārāk neelastīgs risinājums, kas var novest pie specifisku lietu pārdošanas neiespējamības. Savukārt pārdošana komisijā kā vienīgā alternatīva ir novecojis mantas pārdošanas veids. Ņemot vērā minēto, ar likumprojektu tiek ieviesta mantas pārdošanas bez izsoles procedūra, kas savā būtībā ir pilnveidota mantas pārdošana komisijā. Pārdošana bez izsoles nozīmē apķīlātās mantas pārdošanu konkrētai personai, nerīkojot izsoli. Lai šo institūtu nevarētu izmantot negodprātīgi, likumprojektā paredzēts, ka mantu atļauts pārdot bez izsoles tikai, ja to varētu būt neiespējami vai nav izdevies pārdot izsolē, kā arī likumā īpaši norādītos gadījumos, piemēram, gadījumā, kad jāpārdod lietas, kuru apgrozība ir ierobežota. Pamatojums konkrētās mantas pārdošanai bez izsoles tiesu izpildītājam jānorāda savā lēmumā, ko ierakstītā sūtījumā nosūta piedzinējam un parādniekam, kuri šo lēmumu var pārsūdzēt CPL 632. panta kārtībā. Tāpat mantas pārdošana nav atļauta pirms nav beidzies tiesu izpildītāja sastādītā lēmuma pārsūdzēšanas termiņš, bet, ja tas ir pārsūdzēts, – pēc tiesas lēmuma, ar kuru sūdzība noraidīta, stāšanās likumīgā spēkā.Cena, par kādu atļauts pārdot apķīlāto mantu, (pirkuma cena) nedrīkst būt zemāka par mantas aprakstes aktā tiesu izpildītāja norādīto, bet, ja pieaicināts eksperts, – eksperta noteikto piespiedu pārdošanas vērtību. Ja ir veiktas divas eksperta novērtēšanas, pirkuma cena nedrīkst būt zemāka par augstāko eksperta noteikto piespiedu pārdošanas vērtību.Mantu pircējam nodod tikai pēc tam, kad pirkuma cena pilnā apmērā saņemta depozīta kontā.Mantu bez izsoles atļauts pārdot arī piedzinējam, kurš šādā gadījumā drīkst ieskaitīt pirkuma cenā savu prasījumu, kas pamatots ar izpildu dokumentu.No minētā redzams, ka mantas pārdošana izsolē joprojām tiek saglabāta kā primārais atsavināšanas veids, vienlaikus sniedzot iespēju atsevišķos gadījumos izmantot arī pārdošanu bez izsoles. Turklāt izpildu lietas pusēm, izmantojot CPL 632. pantā paredzētās pārsūdzības tiesības, ir iespēja apturēt pārdošanu bez izsoles, tādējādi paturot kontroli pār tiesu izpildītāja rīcību. Papildus būtiska mantas pārdošanas bez izsoles kārtības priekšrocība salīdzinājumā ar pārdošanu komisijā ir tā, ka tiesu izpildītājs mantu nodod pircējam tikai pēc pilnas pirkuma cenas samaksas, savukārt komisijā vispirms tirdzniecības uzņēmumam tiek nodota manta, un tikai pēc tam tiek gaidīta par to samaksa, kas, protams, rada zināmus riska elementus.Atsevišķi specifiski nosacījumi mantas pārdošanai bez izsoles tiek paredzēti gadījumos, kad šāds mantas pārdošanas veids izvēlēts, jo sevišķu apstākļu dēļ nolēmuma izpildes kavēšanās var radīt ievērojamus zaudējumus piedzinējam vai parādniekam (***likumprojekta 14. pants***). Šādos izņēmuma gadījumos piedzinējs vai parādnieks nevar lūgt lietu atkārtotu novērtēšanu un tiesu izpildītāja lēmuma par mantas pārdošanu bez izsoles pārsūdzēšana neaptur mantas pārdošanu. Minētais pamatojams ar apstākli, ka pārdošanas atlikšanas gadījumā piespiedu izpildes pasākumu vēršana pret šādu mantu varētu kļūt neiespējama. Kas savukārt var radīt negatīvas sekas gan piedzinējam, kavējot parāda atgūšanu, gan arī parādniekam, izpildes procesa interešu sasniegšanai liedzot iespēju izmantoti pēc iespējas saudzējošākus līdzekļus. Zūdot iespējai vērst piedziņu uz parādniekam piederošu kustamo mantu, lai apmierinātu piedzinēja prasījumu saprātīgā termiņā, izpildes nodrošināšanai var nāktiem piemērot citus, tai skaitā, parādnieka intereses vairāk aizskarošus piespiedu izpildes līdzekļus, piemēram, vēršot piedziņu uz nekustamo īpašumu.Ar 2015. gada 28. maija likumu "Grozījumi Civilprocesa likumā" no 2015. gada 1. jūlija konceptuāli mainīta izsoles organizēšanas kārtība spriedumu izpildes procesā, pilnībā atsakoties no nekustamā īpašuma izsoļu organizēšanas klātienē, mainot izsoles norises formu no izsoles klātienē uz izsoli elektroniskā vidē. Pāreja uz elektroniskajām izsolēm spriedumu izpildes procesā ir radījusi iespēju nodrošināt ērtāku un ekonomiskāku izsoles norisi un novērsusi līdz tam sastopamās problēmas izsoļu norisē, kas negatīvi ietekmē gan pārdošanas procesa rezultātu, gan spriedumu izpildes intereses kopumā. Elektroniskā vide palielinājusi izsoles dalībnieku skaitu un būtiski palīdzējusi sasniegt izsoles rīkošanas mērķi – pārdot par iespējami augstāko cenu nekustamo īpašumu un norēķināties ar kreditoriem. Ņemot vērā minēto, likumprojektā ietverti grozījumi, kas paredz arī parādniekam piederošu kustamu mantu turpmāk pārdot elektronisko izsoļu vietnē, kas pieejama [*https://izsoles.ta.gov.lv*](https://izsoles.ta.gov.lv/) (***likumprojekta 17. – 20. pants***). Pieteikšanās izsolei, apstiprināšana tajā, kā arī izsoles kārtība noteikta maksimāli līdzīga tai, kāda pašlaik spēkā attiecībā uz nekustamā īpašuma pārdošanu izsolē. Vienlaikus, ņemot vērā, ka kustamās mantas sākumcena var būt kā neliela, tā arī ļoti liela, ar likumprojektu noteikts atšķirīgs izsoles norises laiks (saīsināts un pilns izsoles norises laiks) atkarībā no mantas vērtības. Proti, ja pārdodamā priekšmeta novērtējums ir zem 10 000 eiro, nodrošinājuma samaksas un pieteikšanās termiņš ir 10 dienas, laiks personas autorizācijai dalībai izsolē – 3 darbdienas, bet izsoles kopējais ilgums – 20 dienas. Savukārt, ja pārdodamā priekšmeta novērtējums ir 10 000 eiro vai augstāks, attiecīgi – 20 dienas, 5 darbdienas un 30 dienas.Ar likumprojektu tiek saglabāts ierobežojums noteiktam personu lokam piedalīties solīšanā, to nosakot tādu pašu, kāds noteikts attiecībā uz nekustamā īpašuma izsolēm. Proti, solīšanā nav tiesību piedalīties parādniekam, viņa aizbildnim vai aizgādnim, personai, kas veikusi mantas novērtēšanu, kā arī zvērinātam tiesu izpildītājam, kas rīko izsoli. Ierobežojumu izpildi kontrolē zvērināts tiesu izpildītājs, dalībai izsolē minētās personas neautorizējot. Visām personām, kurām ir interese piedalīties konkrētas kustamas mantas izsolē, tiek nodrošināta iespēja iegūt informāciju par mantu. Jebkurā izsoles sludinājumā lasāms izsolāmās mantas īss apraksts, ir iespēja iepazīties ar mantas novērtējumu. Atbilstoši likumprojektā paredzētajam tiek ieviesta kustamās mantas fotofiksācija, līdz ar to būs plašāk pieejamas arī izsolāmo mantu fotogrāfijas, kas potenciālajiem pircējiem ļauj gūt pilnīgāku priekšstatu par izsolāmo mantu stāvokli. Ja mantas apraksts un attēli nedod vajadzīgo informāciju, potenciālie pircēji var sazināties ar zvērinātu tiesu izpildītāju, kas organizē mantas pārdošanu, lai, saskaņojot ar mantas glabātāju, vienotos par iespēju izsolāmo mantu apskatīt klātienē (***likumprojekta 17. pants***). Vienlaikus likumprojektā ietverta atsauce, ka kustamās mantas izsoli organizē atbilstoši normatīvajiem aktiem, kas nosaka kārtību, kādā veic darbības elektronisko izsoļu vietnē un izsoļu dalībnieku reģistrā iekļauj, aktualizē un dzēš ziņas par personu, tādējādi arī attiecībā uz kustamās mantas izsolēm attecinot Ministru kabineta 2015. gada 16. jūnija noteikumus Nr. 318 "Elektronisko izsoļu vietnes noteikumi".Ar likumprojektu papildināts tiesiskais regulējums, nosakot nosolītās summas samaksas kārtību un termiņus, kā arī paplašinātas tiesības izmantot ieskaitu, nosakot, ka arī nosolītājam atļauts ieskaitīt summā, kas no viņa pienākas, savu prasījumu, kas pamatots ar izpildu dokumentu (***likumprojekta 21. pants***).Ar likumprojektu jaunā redakcijā izteikts CPL 589. pants (***likumprojekta 22. pants***), pamatus izsoles atzīšanai par nenotikušu nosakot atbilstoši elektroniskas formas izsoles norises specifikai. Papildus minētajam likumprojektā ietverti grozījumi, kas vērsti uz to, lai nepieļautu negodprātīgi izmantot izsoles, kā arī likumā dotās tiesības pēc nenotikušas izsoles mantu paturēt. Likumprojekts paredz atteikties no otrās izsoles ar lejupejošu soli, aizstājot to ar otro izsoli ar augšupejošu soli, bet sākot solīšanu no 75 procentiem no pirmās izsoles sākumcenas. Minētais novērsīs personu interesi nesolīt pirmajā izsolē, gaidot otro izsoli un cenas samazinājumu līdz 10 procentiem. Tāpat gadījumos, kad otrā izsole atzīta par nenotikušu tā iemesla dēļ, ka nosolītājs termiņā nesamaksā visu summu, kas no viņa pienākas, un pēdējais pārsolītājs atteicies mantu paturēt par savu austāko nosolīto cenu, rīkojama atkārtota pirmā izsole, izslēdzot tiesības piedzinējam mantu paturēt par izsoles sākumcenu. Tādējādi tiek novērstas situācijas, kad piedzinējs ir ieinteresēts fiktīvā solīšanā ar mērķi pēc nenotikušas izsoles iegūt mantu par mantas izsoles sākumcenu. Vienlaikus kā izsoles dalībnieku papildu disciplinējošu līdzekli likumprojekts paredz ieviest noteikumu, saskaņā ar kuru arī pēdējais pārsolītais solītājs zaudē iemaksāto nodrošinājumu, ja pēc nenotikušas izsoles atsakās paturēt mantu par savu augstāko solīto cenu.Vienlaikus tiesiskās skaidrības nodrošināšanai ar likumprojektu precizēts CPL 591. pants (***likumprojekta 23. pants***). Minētā panta spēkā esošā redakcija nenosaka termiņu, kādā ieinteresētā persona var tiesai iesniegt pieteikumu par kustamas mantas izsoles atzīšanu par spēkā neesošu, kā arī nenosaka šāda pieteikuma izskatīšanas piekritību. Atbilstoši likumprojektam šāds pieteikums iesniedzams tādā pašā kārtībā, kāda noteikta CPL 632. pantā zvērināta tiesu izpildītāja darbību sprieduma izpildīšanā pārsūdzēšanai. Likumprojektā noteikts pienākums zvērinātam tiesu izpildītājam informēt Valsts ieņēmumu dienestu par parādniekam piederošas kustamas mantas atsavināšanas faktu un cenu, par kādu manta atsavināta, tādējādi nodokļu administrācijai ļaujot veikt iedzīvotāju ienākuma nodokļu nomaksas uzraudzības un kontroles procesu Valsts ieņēmumu dienesta darbību regulējošos normatīvajos aktos noteiktajā kārtībā. (***likumprojekta 16. un 21. pants***). Ar iedzīvotāju ienākuma nodokli apliekams personas gūtais ienākums no kapitāla pieauguma. Ar nodokli apliekamo ienākumu apmēru (kapitāla pieaugumu) var noteikt tikai pats nodokļa maksātājs, jo tikai viņa rīcībā ir pilnīga informācija un pierādījumi gan par mantas iegādes sākotnējo vērtību, kad tajā veiktajiem ieguldījumiem (piemēram, pirkuma līgums, veikto ieguldījumu izdevumu pamatojoši maksājumu dokumenti). Ņemot vērā to, ka ar nodokli apliekamā ienākuma noskaidrošana ir tieši atkarīga no parādnieka aktīvas iesaistes un var būt laikietilpīga, turklāt rezultēties ar secinājumu, ka nodoklis nav maksājams, lai nodrošinātu taisnīgu līdzsvaru starp nodokļu administrācijas interesēm un katra atsevišķa kreditora tiesību aizsardzību piedziņas procesā, tai skatā, tiesībām uz prasījuma apmierināšanu saprātīgā termiņā, iedzīvotāju ienākuma nodokļa aprēķināšana un tā nomaksas pienākuma izpildes uzraudzība īstenojama paralēli, proti, ārpus konkrētā izpildes procesa. Tādējādi neaizkavējot mantas atsavināšanas rezultātā iegūto līdzekļu sadali starp kreditoriem un neradot negatīvas sekas uz piedziņas procesa ātrumu un efektivitāti.Likumprojektā ietvertie grozījumi, kas attiecas uz fotofiksācijas ieviešanu un kustamas mantas izsoļu organizēšanu elektroniskā formā, prasa veikt attiecīgus funkcionalitātes papildinājumus elektronisko izsoļu vietnes un Izpildu lietu reģistra sistēmā. Ņemot vērā minēto, grozījumu spēkā stāšanās noteikta 2018. gada 1. jūlijs (***likumprojekta 27. pants***).**Grozījumi saistībā ar tiesiskā regulējuma noteikšanu kārtībai, kādā vēršama piedziņa uz apbūves tiesību.****Pašreizējā situācija un problēmas, kuru risināšanai grozījumi izstrādāti.**Grozījumi Civillikumā paredz ar 2017. gada 1. janvāri Latvijas tiesību sistēmā ieviest jaunu tiesību institūtu – apbūves tiesība (*superficies*). Apbūves tiesība ir ar līgumu piešķirta mantojama un atsavināma lietu tiesība, kas nodrošinās iespēju apbūves tiesības ieguvējam (apbūves tiesīgajam) būvēt nedzīvojamas ēkas vai inženierbūves uz citai personai (zemes gabala īpašniekam) piederošas zemes un lietot tās kā īpašniekam šīs tiesības spēkā esamības laikā. Apbūves tiesības termiņš nedrīkst būt mazāks par desmit gadiem, un no tās izrietošā lietu tiesība ir nodibināta un spēkā tikai pēc apbūves tiesības ierakstīšanas zemes grāmatās. Grozījumi Civillikumā aizstās šobrīd pastāvošo brīvprātīgā dalītā īpašuma sistēmu, proti, uz apbūves tiesības pamata uzcelta nedzīvojama ēka vai inženierbūve ir uzskatāma par apbūves tiesības būtisku daļu, tādējādi nedzīvojama ēka vai inženierbūve, kas uzcelta uz apbūves tiesības pamata, ir atsavināma un mantojama tikai kopā ar galveno lietu – apbūves tiesību. Turklāt uz apbūves tiesības pamata uzceltā nedzīvojamā ēka vai inženierbūve pēc apbūves tiesības izbeigšanās kļūs par zemes būtisku daļu, līdz ar to par zemes īpašnieka īpašumu. Apbūves tiesība atbilstoši Civillikuma 1129.1 pantam, kas stāsies spēkā 2017. gada 1. janvārī, būs izmantojama vienīgi nedzīvojamo ēku vai inženierbūvju būvniecībai. Līdz ar to zemesgrāmatā nebūs nostiprināmas apbūves tiesības un apbūves tiesības izmaiņas attiecībā uz dzīvojamo māju. Apbūves tiesībai piemērojami Civillikuma noteikumi, kas attiecas uz nekustamām lietām, izņemot pirmpirkuma tiesības un izpirkuma tiesību. Kā norādīts grozījumu Civillikumā anotācijā[[1]](#footnote-1), grozījumi Civillikumā nepieļauj dzīvojamo ēku būvniecību brīvprātīgā dalītā īpašuma veidā un ir vērsti uz to, lai noteiktu tiesiskoregulējumu tiem gadījumiem, kad ekonomiski izdevīgāk ir iegūt zemes apbūves tiesības, nevis iegūt zemi īpašumā ar mērķi to apbūvēt, piemēram, komercdarbības veikšanas nolūkos. Līdz ar to likumdevējs ir politiski izšķīries, ka apbūves tiesība attiecināma vienīgi uz nedzīvojamām ēkām un inženierbūvēm.Līdz ar pieņemtajiem grozījumiem Civillikumā, ir nepieciešams CPL noteikt normatīvo regulējumu, kas attiecas uz nolēmuma izpildes jautājumiem. Grozījumi nepieciešami gadījumiem, kad jāvērš piedziņa uz apbūves tiesību vai jāizpilda nolēmums, kas paredz apbūves tiesības labprātīgu pārdošanu izsolē tiesas ceļā vai apbūves tiesības pārdošanu piespiestā izsolē.Tā kā apbūves tiesība ir lietu tiesība, kas iegūst spēku, ierakstot to zemesgrāmatā, apbūves tiesība atbilstoši grozījumiem Civillikumā tiek pielīdzināta nekustamai lietai tādējādi, ka apbūves tiesība ir atzīstama par galveno lietu, savukārt uz apbūves tiesības pamata uzceltā nedzīvojamā ēka (inženierbūve) visu apbūves tiesības spēkā esamības laiku ir atzīstama par apbūves tiesības blakus lietu – galvenās lietas būtisku daļu, kas var pastāvēt tikai kopā ar galveno lietu – apbūves tiesību. Tādējādi apbūves tiesības gadījumā patstāvīgs īpašuma tiesību objekts ir tikai apbūves tiesība, bet ne būve, jo saskaņā ar grozījumu Civillikumā 1129.9 panta pirmo daļu šāda būve pēc apbūves tiesības izbeigšanās, ja vien saskaņā ar līgumu par apbūves tiesības piešķiršanu tā netiek nojaukta, kļūst par zemes gabala būtisku daļu un apbūvei nodotā zemes gabala īpašnieka īpašumu. Tāpēc ņemams vērā, ka apbūves tiesības pastāvēšanas laikā civiltiesiskās apgrozības objekts ir tiesība, nevis nekustamais īpašums, turklāt apgrozībā esošās tiesības sastāvā var būt un var nebūt ēka vai inženierbūve.Lietu tiesības atbilstoši Civillikuma 846. panta pirmajai daļai pieskaitāmas kustamai vai nekustamai mantai, raugoties pēc to lietu šķiras, uz kurām tās attiecas. Ņemot vērā grozījumu Civillikuma 1129.1 panta otrajā daļā noteikto, ka apbūves tiesībai piemērojami noteikumi, kas attiecas uz nekustamām lietām, arī CPL tiesiskā regulējuma izstrādes koncepts piedziņas vēršanai uz apbūves tiesībām ir balstīts uz analogu kārtību, kāda CPL noteikta nekustamā īpašuma pārdošanai. **Grozījumu mērķis un būtība**Likumprojekta mērķis ir noteikt kārtību, kādā vēršama piespiedu piedziņa uz apbūves tiesību vai jāizpilda spēkā stājies tiesas nolēmums, kas paredz apbūves tiesības labprātīgu pārdošanu izsolē tiesas ceļā vai apbūves tiesības pārdošanu piespiestā izsolē.Minētā mērķa sasniegšanai likumprojekts paredz izdarīt šādus grozījumus CPL:CPL papildināts ar 73.1 nodaļu "Piedziņas vēršana uz apbūves tiesību", jaunajā nodaļā nosakot vispārējo kārtību piedziņas vēršanai uz apbūves tiesību, ja piedziņa tiek veikta pamatojoties uz izpildu dokumentu, un to veic zvērināts tiesu izpildītājs (***likumprojekta 26. pants***). Lai CPL veicinātu ar grozījumiem Civillikumā nostiprināto izpratni, ka apbūves tiesība ir apbūves tiesīgā terminēta īpašuma tiesība uz nedzīvojamo ēku (inženierbūvi), kuru tas uzcēlis uz citai personai (zemes gabala īpašniekam) piederošas zemes, kas ietver sevī ne tikai tiesības celt uz zemes gabala īpašnieka zemes nedzīvojamu ēku vai inženierbūvi, bet arī pienākumu kā krietnam un rūpīgam saimniekam rūpēties par apbūvei nodoto zemes gabalu un atbildēt kā īpašniekam pret visām trešajām personām, tajā skaitā arī segt visus uz apbūvei nodotā zemes gabala uzbūvētās nedzīvojamas ēkas vai inženierbūves uzturēšanas izdevumus, likumprojekts paredz ar grozījumiem vispārējās kārtības pamatā saglabāt pamatprincipus, kas attiecas uz piedziņas vēršanu uz nekustamām lietām, kas noteikti CPL 73. nodaļā "Piedziņas vēršana uz nekustamo īpašumu".Savukārt uz lietu tiesību gulošās nastas un galvenās lietas uzturēšanai vajadzīgie izdevumi ir uzskatāmi par lietas īpašnieka saistībām ar regulāru raksturu, kurām nav liettiesisks raksturs. Šādas atziņas paustas arī judikatūrā un tiesībzinātnieku atziņās. "Nastas" ir galvenās lietas īpašnieka saistības, kurām ir regulārs raksturs.[[2]](#footnote-2) No iepriekšminētā secināms, ka prasījums uz neizpildītajām apbūves tiesīgā saistībām nepāriet nākamajam apbūves tiesības ieguvējam, saistība ir tīri personiska un to var vērst tikai pret apbūves tiesīgo, bet nevis pašu apbūves tiesību jeb nākamo apbūves tiesības ieguvēju.Apbūves tiesību paredzēts aprakstīt, pārvaldīt un novērtēt tādā kārtībā, kāda CPL noteikta piedziņas vēršanai uz nekustamo īpašumu. Arī apbūves tiesību pārdošana (izsoles rīkošana, izsoles akta apstiprināšana, un apbūves tiesības nostiprināšana uz ieguvēja vārda) un nenotikušas izsoles sekas paredzētas pēc nekustamā īpašuma izsoles noteikumiem. Analogi kā nekustamo īpašumu pārdošanas gadījumā, grozījumi CPL paredz arī tiesu izpildītāja pienākumu informēt iespējamos kopīpašniekus un hipotekāros kreditorus par piedziņas vēršanu uz apbūves tiesību un piedziņas atzīmes nodrošināšanu publiskajos reģistros, papildus nosakot pienākumu informēt arī apbūves tiesību saistītā zemes gabala īpašnieku.Attiecībā uz prasījumiem, kas vērsti uz apbūves tiesību mantiska rakstura prasībās būs piemērojami jau CPL 138. pantā noteiktie prasības nodrošinājuma līdzekļi, piemēram, panta pirmās daļas 2. punktā noteiktās prasības nodrošināšanas atzīmes ierakstīšana zemesgrāmatā. Savukārt prasības nodrošinājuma atzīme izdarāma apbūves tiesības nodalījumā un tā būs spēkā līdz apbūves tiesības izbeigšanās brīdim (Civillikuma 1129. 9pants). Esošais CPL regulējums nosaka, ka prasības nodrošinājums saglabājas līdz dienai, kad nolēmums stājas spēkā vai tiek izpildīts. Savukārt prasības nodrošinājums apbūves tiesībai saglabāsies tikai līdz apbūves tiesības izbeigšanās brīdim (Civillikuma 1129.7 pants). Izbeidzoties apbūves tiesībai, tiks slēgts apbūves tiesību nodalījums, līdz ar to "beigsies" arī prasības nodrošinājuma atzīme (Zemesgrāmatu likuma 55.3pants), t.sk. citas reģistrētas atzīmes. Savukārt prasījumi uz neizpildītajām apbūves tiesīgā saistībām, kas atzīmes veidā būs bijuši reģistrēti zemesgrāmatā kā saistību izpildi pastiprinošs nodrošinājums, pēc apbūves tiesību nodalījuma slēgšanas neizbeigs pašu saistību.Tāpat iepriekšminētais princips saglabāts attiecībā uz kārtību, kādā tiesu izpildītājs pieprasa un hipotekārie kreditori sniedz ziņas par atlikušā hipotekārā kredīta parāda apmēru un pašvaldība – par nekustamā īpašuma nodokļu parādu.Atbilstoši likuma "Par nekustamā īpašuma nodokli" 2. panta vienpadsmitajā daļā noteiktajam, nekustamā īpašuma nodokli par Nekustamā īpašuma valsts kadastra informācijas sistēmā reģistrētu un uz apbūves tiesības pamata uzceltu ēku vai inženierbūvi maksā apbūves tiesīgais.Grozījumu izstrādē ņemts vērā, ka aktuālā informācija par visu būvniecības procesu, kā arī informācija par būves pirmsreģistrāciju un reģistrāciju Kadastra informācijas sistēmā, kā arī par būvniecības ierosināšanas, projektēšanas un būvatļaujas procesa stadiju tiks uzkrāta valsts reģistrā Būvniecības informācijas sistēmā (BIS), atbilstoši Ministru kabineta 2015. gada 28. jūlija noteikumiem Nr. 438 "Būvniecības informācijas sistēmas noteikumi" (turpmāk – noteikumi Nr. 438). Līdz ar to BIS pārzinim ir pienākums nodrošināt, lai tiesu izpildītājs varētu izpildīt savu pienākumu, proti, piekļūt BIS, atrast tur nepieciešamo informāciju un iepazīties ar nepieciešamajiem dokumentiem, kas nepieciešami piedziņas vēršanai uz apbūves tiesību. Jo īpaši BIS pārzinim jānodrošina nepieciešamā pieeja BIS tiesu izpildītājiem, lai varētu izpildīt Likumprojekta 618.1 panta sestās daļā noteikto.Savukārt, Ministru kabineta 2012. gada 10. janvāra noteikumu Nr. 46 "Nekustamā īpašuma valsts kadastra informācijas pieprasīšanas un izsniegšanas kārtība" 29. punkts noteic, ka datu apmaiņas ietvaros atbilstoši Nekustamā īpašuma valsts kadastra likuma 86. panta otrajai daļai vietējai pašvaldībai tās funkciju veikšanai, tai skaitā nekustamā īpašuma nodokļa administrēšanas vajadzībām, par tās administratīvajā teritorijā esošajiem kadastra objektiem Valsts zemes dienests sagatavo visus Kadastra informācijas sistēmas teksta un telpiskos datus. Līdz ar to atbilstoši minētajiem noteikumiem Valsts zemes dienests strukturētu datu veidā, sākot ar 2017. gada 1. janvāri, nodos pašvaldībām Kadastra informācijas sistēmas datus par uz apbūves tiesību pamata uzbūvētu un iereģistrētu nedzīvojamo ēku vai inženierbūvi, tajā skaitā arī par zemes vienību daļām, uz kurām uzbūvēta attiecīgā ēka (būve).Likumprojektā paredzēts vispārīgi nostiprināt zvērināta tiesu izpildītāja tiesības saņemt no būvvaldes vai institūcijas, kas pilda būvvaldes funkcijas, informāciju, kas nepieciešama apbūves tiesības novērtēšanai uz apbūves tiesību pamata uzsāktajam būvniecības procesam, ar to saprotot, ka, tikai tad, ja nepieciešamā informācija novērtēšanas vajadzībām nebūs pieejama (iegūstama) Būvniecības informācijas sistēmā, kadastra informācijas sistēmā vai citās valsts informācijas sistēmu datu bāzēs, tā būs izprasāma būvvaldei vai institūcijai, kas pilda būvvaldes funkcijas, kā atbildīgajai institūcijai par būvniecības procesu, ja vien nepieciešamā informācija vai dokumenta oriģināls nav pieejams valsts vai pašvaldības iestādē. Vienlaikus, nolūkā, lai izslēgtu jebkādas vērtēšanai nevajadzīgas (liekas) informācijas pieprasīšanu no pašvaldības ( nezinot kāda tieši informācija ir būvvaldes vai institūcijas, kas pilda būvvaldes funkcijas, rīcībā), likumprojektā paredzētas sertificēta nekustamā īpašuma vērtētāja tiesības tiesu izpildītāja uzdevumā iepazīties ar būvvaldes vai institūcijas, kas pilda būvvaldes funkcijas, rīcībā esošajiem dokumentiem, kas attiecināmi uz konkrēti novērtējamo apbūves tiesību. Apbūves tiesības novērtēšanas vajadzībām tiesu izpildītājam nepieciešama informācija par būvniecības procesu no būvniecības ierosināšanas brīža līdz būves pieņemšanai ekspluatācijā brīdim (atbilstoši attiecīgajai būvniecības procesa stadijai).Lai nodrošinātu iespēju iegūt nepieciešamo informāciju BIS no būvniecības ierosināšanas līdz būves pieņemšanai ekspluatācijā atbilstoši attiecīgajai būvniecības procesa stadijai brīdim, paredzēts, ka Būvniecības valsts kontroles birojs slēgs līgumus ar tiesu izpildītājiem un nodrošinās apmācību apmēram 5 tieslietu sistēmas darbiniekiem, kas tālāk apmācīs pārējos tiesu izpildītājus. Būvniecības valsts kontroles birojs apmācības par BIS lietošanu nodrošinās tuvākajā laikā pēc grozījumu noteikumos Nr. 438 spēkā stāšanās, kas apredzēs tiesu izpildītāju tiesības piekļūt BIS.Ņemot vērā minēto, saistībā ar šo Likumprojektu ir nepieciešami grozījumi noteikumu Nr. 438 4. punktā, nosakot tiesības tiesu izpildītājiem piekļuvei BIS.Šo Ministru kabineta noteikumu projektu izstrādās Tieslietu ministrija, divu mēnešu laikā pēc šī Likumprojekta pieņemšanas Saeimā 2.lasījumā.Attiecīgi, ar šo normu, likumprojekts paredzēs speciālu regulējumu attiecībā pret CPL 551. pantu. Šādu grozījumu mērķis ir iegūt iespējami pilnīgāku informāciju apbūves tiesības novērtēšanas vajadzībām no pašvaldības tieši nepabeigtas būvniecības procesa stadijai, ņemot vērā iespējamas situācijas, kad apbūves tiesības pastāv bez blakus lietas (ēkas vai inženierbūves), un/vai ēka atrodas kādā nepabeigtas būvniecības stadijā (piemēram, projektēšana, zemes izpētes darbi).Zvērinātam tiesu izpildītājam, izpildot spriedumu, var rasties ar izpildu darbību veikšanu saistīti izdevumi. Atbilstoši Civilprocesa likuma 566. pantā noteiktajam sprieduma izpildes izdevumos ietilpst [.] izdevumi sakarā ar izpildu lietā nepieciešamās informācijas saņemšanu, izdevumi sakarā ar [.] iestāžu pakalpojumiem. Likumdevējs nošķīris divus pakalpojuma veidus, kurus var sniegt pašvaldības iestāde – informācijas izsniegšana, par kuru maksu noteicis Ministru kabinets 2006. gada 21. novembra noteikumos Nr. 940 "Noteikumi par informācijas sniegšanas maksas pakalpojumiem" un pašvaldības domes izstrādāto dokumentu un apliecināto kopiju izsniegšana, par kuru pašvaldībai ir tiesības pašai noteikt nodevas apmēru.Tādējādi secināms, ka likumprojekts neradīs papildus administratīvo slogu pašvaldībām.Tāpat attiecībā uz apbūves tiesību, grozījumi CPL paredz, ka parādniekam ir pienākums tiesu izpildītājam paziņot, vai viņš ir reģistrēts pievienotās vērtības nodokļa maksātājs un vai, pārdodot izsolē viņa apbūves tiesību, izsoles cena apliekama ar pievienotās vērtības nodokli. Izvērtējot pārējās CPL normas kopsakarā ar grozījumiem Civillikumā un CPL, secināms, ka nepieciešami grozījumi gadījumos, ja tiks vērsta piedziņa uz nekustamo īpašumu – zemes gabalu, kas saistīts ar apbūves tiesību. Tādējādi CPL 73. nodaļas 600. pants papildināms, paredzot, ka visi paziņojumi, kas tiek sūtīti parādnieka kopīpašniekiem, sūtāmi arī apbūves tiesīgajam (***likumprojekta 24. pants***). Savukārt CPL 615. pants papildināms, piešķirot tiesības paturēt ar apbūves tiesību saistīto zemes gabalu pēc nenotikušas izsoles arī apbūves tiesīgajam (***likumprojekta 25. pants***). Savukārt apbūves tiesības pārdošanas gadījumā, tiesības paturēt apbūves tiesību par nenotikušās izsoles sākumcenu un atkārtotas pirmās izsoles izsludināšanu gadījumā, japēdējais pārsolītais solītājs nav likumā noteiktajā termiņā paziņojis par izsolītā objekta paturēšanu vai atteicies paturēt to, papildus 615. panta otrajā daļā noteiktajām personām – kreditoram un parādnieka līdzīpašniekiem paredzēta arī ar apbūves tiesību saistītā zemes gabala īpašniekam (***likumprojekta 26.pants***).Minētie grozījumi nepieciešami, lai novērstu situācijas, kad kāds no kreditoriem, parādnieka līdzīpašniekiem vai kopīpašniekiem ir ieinteresēts fiktīvā solīšanā ar mērķi pēc nenotikušas izsoles iegūt izsolāmo objektu par izsoles sākumcenu.Atbilstoši Civillikuma 1129.5 pantā noteiktajam, atsavinot apbūves tiesību, tā pāriet jaunajam ieguvējam tādā apjomā, kādā piešķirta ar līgumu par apbūves tiesības piešķiršanu, kas ierakstīts zemes grāmatās. Attiecībā uz gadījumiem, kad publiskas personas nodevušas savu mantu, ņemams vērā, ka publiskas personas rīcības brīvību privāto tiesību jomā ierobežo publisko tiesību normas, kas regulē publiskas personas rīcību ar tās mantu. Apbūves tiesība tiek piešķirta ar līgumu, savukārt ieguvējs nevar iegūt citu tiesību apjomu kā vien to, kas noteikts līgumā.Vienlaikus ar likumprojektu CPL 557. pants tiek papildināts ar 3.1punktu (***likumprojekta 5. pants***)**.** Nepieciešamība pamatota gadījumā, ja tiek atzīts, ka piedziņas vēršana uz apbūves tiesību ir patstāvīgs piespiedu izpildes līdzeklis, kura izpildes kārtība noteikta atsevišķi no piedziņas vēršanas uz parādnieka kustamo mantu un nekustamo īpašumu.Grozījums CPL 600. pantā (***likumprojekta 24. pants***), izslēdzot pirmās daļas pēdējo teikumu, ir redakcionāla rakstura, jo nostiprinājuma lūgumus zvērināti tiesu izpildītāji iesniedz elektroniski un papildus nolēmuma eksemplāri nav nepieciešami. Savukārt trešajā daļā vārdi "Tiesu izpildītājs pieprasa no zemesgrāmatu nodaļas attiecīgā zemesgrāmatas nodalījuma norakstu un" aizstājami ar vārdiem "Tiesu izpildītājs atbilstoši attiecīgā zemesgrāmatas nodalījuma norakstam", jo atbilstoši šā brīža tehniskajām iespējām zvērināts tiesu izpildītājs jebkurā brīdī var izdrukāt nodalījuma norakstu, izmantojot Izpildu lietu reģistru.Atbilstoši Civillikuma 1129.2panta pirmajai un trešajai daļai, piešķirot apbūves tiesību, jānoteic zemes gabals, uz kuru attiecas apbūves tiesība, ko noteic, ievērojot būvniecības un citu likumu prasības. No zemesgrāmatas noteiktības principa izriet zemesgrāmatu ierakstu saistība ar Kadastra informācijas sistēmā reģistrētiem datiem, kas tiek radīti zemes vienības kadastrālās uzmērīšanas rezultātā vai arī, īstenojot Nekustamā īpašuma valsts kadastra likumā noteikto zemes vienības daļas reģistrāciju, kuras ietvaros tā tiek reģistrēta, piešķirot kadastra apzīmējumu, un noteikta tās platība.Valsts zemes dienests būvniecības informācijas sistēmai no Kadastra informācijas sistēmas tiešsaistē sniedz arī informāciju par zemes vienību daļām un to robežām, to nosaka noteikumu Nr. 438 24.2. apakšpunkts. Savukārt informācija par kārtību, kādā zemesgrāmatu nodaļa iegūst informāciju no Kadastra informācijas sistēmas arī par zemes vienības daļas reģistrāciju, norādīta likumprojekta "Grozījumi Zemesgrāmatu likumā" (TA-796) sākotnējās ietekmes novērtējuma ziņojuma (anotācija) I sadaļas 2. punktā.Valsts zemes dienests datus par apbūves tiesību iegūs tiešsaistē no valsts vienotās datorizētās zemesgrāmatas (zemes, uz kuras fiziski ēka (būve) atradīsies, nekustamā īpašuma nodalījuma). Atsevišķā apbūves tiesības nodalījuma zemesgrāmatas numurs netiks veidots kā jauns datu lauks Kadastra informācijas sistēmā un tiks uzturēts tikai informatīvi piezīmju laukā.**Grozījumi saistībā ar zvērinātu tiesu izpildītāju veikto dokumentu piegādi.**Saskaņā ar Tiesu izpildītāju likuma 74. panta pirmās daļas 1. punktu zvērināti tiesu izpildītāji pēc ieinteresēto personu lūguma piegādā tiesas pavēstes un citus dokumentus. Kārtību, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus Ministru kabineta 2012. gada 26. jūnija noteikumi Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus" (turpmāk – noteikumi Nr. 444). Saskaņā ar noteikumiem Nr. 444 dokumentu piegādes rezultātu (gan sekmīgas, gan nesekmīgas piegādes gadījumā) apliecina zvērināta tiesu izpildītāja sagatavots akts. Zvērināta tiesu izpildītāja akta sagatavošanas un noformēšanas vispārīgās prasības nosaka Tiesu izpildītāju likums un Ministru kabineta 2006. gada 14. marta noteikumi Nr. 202 "Noteikumi par zvērinātu tiesu izpildītāju lietvedību". Papildus vispārējām akta sagatavošanas prasībām aktā par dokumentu piegādi zvērināts tiesu izpildītājs norāda informāciju gan par personu, kura zvērinātam tiesu izpildītājam nodevusi dokumentu piegādāšanai, gan personu, kurai dokuments piegādāts vai izsniegts nodošanai adresātam, kā arī informāciju par piegādājamā dokumenta izsniegšanas datumu, laiku un vietu vai datumu, laiku un vietu, kad un kur adresāts atteicies pieņemt piegādājamo dokumentu vai konstatēts dokumenta piegādes neiespējamības fakts.Šobrīd īpaša prasība dokumentu piegādes rezultātu apliecināšanai noteikumos Nr. 444 noteikta attiecībā uz tiesas pavēstes un citu tiesas dokumentu piegādi. Minētais pamatojams ar procesuālajās tiesību normās noteikto regulējumu tiesas paziņojumu, izsaukumu un tiesas dokumentu piegādāšanai un izsniegšanai, ja to ar tiesneša piekrišanu nodrošina lietas dalībnieks. Proti, saskaņā ar CPL 56. panta septīto daļu tiesas dokumentus, kurus piegādā ziņnesis vai lietas dalībnieks, adresātam izsniedz personīgi pret parakstu, paraksta daļā atzīmējot dokumenta izsniegšanas laiku un datumu un nododot paraksta daļu atpakaļ tiesai. Attiecīgi noteikumos Nr. 444 gadījumā, ja persona, kura saņēmusi tiesas dokumentu piegādāšanai citam adresātam lietā, piegādi vēlas īstenot, izmantojot zvērināta tiesu izpildītāja pakalpojumu, zvērinātam tiesu izpildītājam līdz ar iesniegumu par dokumentu piegādi iesniedz tiesā izsniegtu veidlapu par piegādājamā dokumenta saņemšanu. Zvērināts tiesu izpildītājs minēto veidlapu aizpilda atbilstoši piegādājamā dokumenta piegādes rezultātam un atgriež iesniedzējam, nodošanai atpakaļ tiesai.Gadījumā, ja lietas dalībnieks ir lūdzis zvērinātu tiesu izpildītāju izsniegt adresātam tiesas dokumentu, zvērināts tiesu izpildītājs piegādi veic noteikumos Nr. 444 noteiktajā kārtībā un par piegādes rezultātu ikvienā gadījumā sagatavo aktu. Ievērojot minēto, nav lietderīgi papildus zvērināta tiesu izpildītāja aktam aizpildīt un izsniegt ieinteresētajai personai vēl arī tiesas izsniegto paraksta veidlapu, jo tās funkcijas pilnībā veic zvērināta tiesu izpildītāja sastādītais akts. Attiecīgi likumprojekts paredz noteikt, ka šādā gadījumā tiesā iesniedzama tikai tiesu izpildītāja vai viņa palīga sastādīts akts, kurā norādīts tiesas dokumentu piegādes rezultāts un piegādes nodrošināšanai veiktās darbības (***likumprojekta 1. pants***).Ar 2011. gada 8. septembra likumu CPL 396. panta otrā daļa un 404. panta trešās daļas 3. punkts papildināts, brīdinājuma izsniegšanai pielīdzinot arī zvērināta tiesu izpildītāja vai viņa palīga sastādītu aktu par personas atteikšanos saņemt brīdinājumu. Tādējādi CPL ir īpaši uzsvērts, ka CPL noteikto parādnieka brīdinājumu par nekustamā īpašuma labprātīgu pārdošanu izsolē tiesas ceļā vai saistību bezstrīdus piespiedu izpildīšanu kreditors var piegādāt arī ar zvērināta tiesu izpildītāja starpniecību noteikumos Nr. 444 noteiktajā kārtībā.Likumprojekts paredz noteikt iespēju arī tiesas brīdinājumu par maksājuma saistības piespiedu izpildīšanu (CPL 50.1 nodaļa) piegādāt ar zvērināta tiesu izpildītāja starpniecību (***likumprojekta 3. un 4. pants***). Priekšnosacījums tam, lai saistību piespiedu izpildīšanas brīdinājuma kārtībā procedūra noslēgtos ar pozitīvu rezultātu, ir pienācīgā kārtībā brīdināts parādnieks par prasītāja pieteiktajām saistībām un parādnieka iebildumu pret maksājuma saistības pamatotību neesamība. Viens no šķēršļiem šīs procedūras efektīvai izmantošana saistīts ar grūtībām izsniegt brīdinājumu parādniekam. Parādnieks var atteikties no ierakstīta sūtījuma saņemšanas. Likums paredz iespēju kreditoriem izvēlēties alternatīvu kārtību brīdinājuma izsniegšanai, proti, tā nodošanu parādniekam ar zvērinātu tiesu izpildītāju starpniecību. Zvērināta tiesu izpildītāja īstenotās dokumentu piegādes kārtība palielina sekmīgas piegādes iespējamību un veicinās iespēju palielināt to lietu skaitu, kas ar pozitīvu rezultātu tiek atrisinātas vienkāršotā un paātrināta parāda piedzīšanas procesā, un tādējādi samazinātu arī prasības kārtībā iesniegto pieteikumu skaitu. Atbilstoši likumprojektā paredzētajam brīdinājuma izsniegšanas fakts vai arī neizsniegšanas iemesli fiksējami ticamā rakstveida pierādījumā – zvērināta tiesu izpildītāja aktā. Bet ar brīdinājuma izsniegšanu saistītās izmaksas šādas alternatīvas brīdinājuma piegādes izvēles gadījumā gulsies uz pašu pieteicēju.  |
| **3.** | **Projekta izstrādē iesaistītās institūcijas** | Latvijas Zvērinātu tiesu izpildītāju padome.Likumprojekts izskatīts un atbalstīts ar tieslietu ministra 2014. gada 23. maija rīkojumu Nr. 1-1/208 izveidotajā pastāvīgajā darba grupā CPL grozījumu izstrādei. Minētajā darba grupā iekļauti pārstāvji no Tieslietu ministrijas, visu līmeņu tiesu instancēm, Latvijas Zvērinātu tiesu izpildītāju padomes, kā arī zvērinātu advokātu un augstskolu akadēmiskā personāla vidus. |
| **4.** | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | Sabiedrības mērķgrupas kopējo skaitlisko apmēru noteikt nav iespējams.Sabiedrības mērķgrupa, kuras intereses ietekmē šis likumprojekts, ir personas, kuras ir iesaistītas spriedumu izpildes un maksātnespējas procesā (piedzinēji un parādnieki) kā nekustamā īpašuma izsoļu dalībnieki.Tāpat likumprojekts var ietekmēt visas tās personas, kas, noslēdzot līgumu, iegūs tiesības celt un lietot uz sveša zemes gabala nedzīvojamas ēkas un inženierbūves, tostarp teritorijās, kurās ir ierobežotas zemes atsavināšanas iespējas (ostas, speciālās ekonomiskās zonas u. tml.), kā arī apbūvei nodoto zemes gabalu īpašniekus.Likumprojekts attiecas uz ikvienu personu, kas ir vai nākotnē būs izpildu lietas vai maksātnespējas procesa dalībnieks. Tāpat ikvienai personai, kurai piemīt tiesībspēja un rīcībspēja darījumu ar nekustamiem īpašumiem veikšanai, ir tiesības pieteikties zvērinātu tiesu izpildītāju un maksātnespējas procesa administratoru rīkotās izsolēs un piedalīties solīšanā.Likumprojekts attiecas uz zvērinātiem tiesu izpildītājiem un maksātnespējas procesa administratoriem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 116. Saskaņā ar Maksātnespējas reģistra datiem 2017. gada septembra sākumā ir ierakstīti 294 administratori.Vienlaikus likumprojekts attiecas uz elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām. |
| **2.** | **Tiesiskā regulējuma ietekme uz tautsaimniecību un administratīvo slogu** | Likumprojektā ietvertajam tiesiskajam regulējumam ir pozitīva ietekme uz tautsaimniecību. Ar likumprojektu novēršot anotācijas I sadaļas 2. punktā norādītās praksē konstatētās nepilnības tiesiskajā regulējumā, kas nosaka kārtību, kādā īstenojama piedziņa uz kustamo mantu, kā arī novēršot praksē konstatētās problēmas, tiek veicināta izpildes procesa kvalitāte, kas savukārt nodrošinās augstāku kreditoru interešu aizsardzības līmeni.Ieviešot elektroniskas formas kustamas mantas izsoles, tiek paaugstināts sabiedrības uzticības līmenis zvērinātu tiesu izpildītāju un administratoru rīkotajām izsolēm. Un paredzams, ka likumprojektā ietvertais regulējums veicinās spriedumu izpildes un maksātnespējas procesa ietvaros iegūto naudas līdzekļu apmēru. Likumprojekts sabiedrības mērķgrupām - personām, kuras ir iesaistītas spriedumu izpildes un maksātnespējas procesā, piesakās dalībai nekustamo īpašumu izsolēs, zvērinātiem tiesu izpildītājiem, administratoriem - nemaina tām noteikto tiesību un pienākumu apjomu. Ar likumprojektu tiek pilnveidots mehānisms jau esošo tiesību un pienākumu realizēšanai. Vienlaikus likumprojekts paplašina Tiesu administrācijas, kas ir Elektronisko izsoļu portāla pārzinis un turētājs, funkcijas. |
| **3.** | **Administratīvo izmaksu monetārs novērtējums** | Saistībā ar kustamas mantas elektronisku izsoļu ieviešanu uz personām, kas vēlēsies pieteikties zvērinātu tiesu izpildītāju un maksātnespējas procesa administratoru rīkotās kustamas mantas izsolēs un piedalīties solīšanā, būs attiecināma Ministru kabineta 2017. gada 20. jūnija noteikumos Nr. 343 "Tiesu administrācijas maksas pakalpojumu cenrādis" noteiktā prasība segt maksu par dalību izsolē – 15 *euro* ja tiek rīkota tādas kustamās mantas izsole, kuras novērtējums ir mazāks nekā 10 000 *euro,* vai 20 *euro*, ja kustamas mantas novērtējums ir 10 000 *euro* vai vairāk. |
| **4.** | **Cita informācija** | Atbilstoši Kadastra informācijas sistēmas datiem laikposmā no 2012. līdz 2015. gadam ir reģistrētas 8319 nedzīvojamās ēkas un 442 inženierbūves, kas uzceltas uz citām personām piederošiem zemes gabaliem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Likumprojekts šo jomu neskar.* |
| **IV. Tiesību akta projekta ietekme uz spēkā esošo tiesību normu sistēmu** |
| **1.** | **Nepieciešamie saistītie tiesību aktu projekti** | CPL paredzētos noteikumus, kādā tiek nodrošināta parādniekam piederošas mantas pārdošana, piemēro ne vien zvērināti tiesu izpildītāji un maksātnespējas procesa administratori, bet arī valsts pārvaldes iestādes, kuras saskaņā ar normatīvajos aktos noteikto veic mantas pārdošanu, rīkojot izsoles. Atsauce uz CPL noteikto kārtību kā regulējumu, kādā nodrošināma mantas pārdošana izsolē, ietverta:* Ministru kabineta 2013. gada 26. novembra noteikumos Nr. 1354 "Kārtība,kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā" (turpmāk – Ministru kabineta noteikumi Nr. 1354);
* Ministru kabineta 2010. gada 7. decembra noteikumos Nr. 1098 "Noteikumi par rīcību ar administratīvo pārkāpumu lietās izņemto mantu un dokumentiem" (turpmāk – Ministru kabineta noteikumi Nr. 1098);
* Ministru kabineta 2011. gada 27. decembra noteikumos Nr. 1025 "Noteikumi par rīcību ar lietiskajiem pierādījumiem un arestēto mantu" (turpmāk – Ministru kabineta noteikumi Nr. 1025).

Saskaņā ar Ministru kabineta noteikumu Nr. 1354 26. punktu Valsts ieņēmumu dienests nodrošina kustamas mantas realizāciju un gadījumos, ja valstij piekritīgās mantas vērtība pārsniedz 14 228 *euro*, Valsts ieņēmumu dienests mantu realizē izsolē atbilstoši CPL minētajiem vispārīgajiem nosacījumiem. Izsoles organizēšanai Valsts ieņēmumu dienests slēdz līgumu ar komersantu.Saskaņā ar Ministru kabineta noteikumu Nr. 1098 52.2. apakšpunktu Nodrošinājuma valsts aģentūra izņemto mantu realizē izsolē, kuru organizē saskaņā ar[CPL](http://likumi.lv/doc.php?id=50500) vispārējiem noteikumiem. Izsoli obligāti rīko, ja realizējamās izņemtās mantas kopējā vērtība pārsniedz 10 000 *euro*. Šis nosacījums neattiecas uz izņemto mantu, kas ātri bojājas.Atbilstoši Ministru kabineta noteikumu Nr. 1025 22.3. apakšpunktam lietisko pierādījumu Nodrošinājuma valsts aģentūra realizē izsolē, kuru organizē saskaņā ar [CPL](http://likumi.lv/ta/id/50500-civilprocesa-likums) vispārējiem noteikumiem. Izsoles rīkošana ir obligāta, ja realizējamā lietiskā pierādījuma kopējā vērtība pārsniedz 10 000 *euro*. Šis nosacījums neattiecas uz lietisko pierādījumu, kas ātri bojājas. Ņemot vērā minēto, kā arī plānotās izmaiņas CPL attiecībā uz kārtību kustamas mantas izsoles organizēšanai, saistībā ar elektronisko izsoļu sistēmas izveidi tiesas spriedumu izpildes un maksātnespējas procesā nepieciešams veikt izmaiņas normatīvajos aktos, lai nodrošinātu atbilstošu tiesisko regulējumu attiecībā uz citiem subjektiem, tai skaitā valsts pārvaldes iestādēm, kuras saskaņā ar normatīvajos aktos noteikto veic mantas pārdošanu, rīkojot izsoles saskaņā ar CPL vispārējiem noteikumiem.Saistībā ar kustamas mantas elektronisku izsoļu ieviešanu veicami tehniska rakstura grozījumi Ministru kabineta 2015. gada 16. jūnija noteikumos Nr. 318 "Elektronisko izsoļu vietnes noteikumi", tajā ietverto regulējumu attiecinot arī uz kustamas mantas izsolēm. Saistībā ar likumprojektā ietvertajiem grozījumiem, kas skar zvērinātu tiesu izpildītāju veikto dokumentu piegādi precizējami noteikumi Nr. 444. Kā arī veicams grozījums Ministru kabineta 2009. gada 21. jūlija noteikumos Nr. 792 "Noteikumi par saistību piespiedu izpildīšanas brīdinājuma kārtībā izmantojamām veidlapām", paredzot pieteikumā saistību piespiedu izpildīšanai brīdinājuma kārtībā ietvert norādi, ka pieteicējs vēlas brīdinājumu izsniegt parādniekam ar zvērināta tiesu izpildītāja starpniecību. Lai nodrošinātu iespēju zvērinātiem tiesu izpildītājiem iegūt nepieciešamo informāciju BIS, paredzēts, ka Būvniecības valsts kontroles birojs slēgs līgumus ar zvērinātiem tiesu izpildītājiem par piekļuvi BIS un nodrošinās apmācību. Saistībā ar šo Likumprojektu ir nepieciešami grozījumi noteikumu Nr. 438 " 4. punktā, nosakot tiesības zvērinātiem tiesu izpildītājiem piekļuvei BIS.Šo Ministru kabineta noteikumu projektu izstrādās Tieslietu ministrija, 2 mēnešu laikā pēc šī Likumprojekta pieņemšanas Saeimā 2. lasījumā.  |
| **2.** | **Atbildīgā institūcija** | Tieslietu ministrija, Finanšu ministrija un Iekšlietu ministrija. |
| **3.** | **Cita informācija** | Nav. |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| **1.** | **Plānotās sabiedrības līdzdalības un komunikācijas aktivitātes saistībā ar projektu**  | Nav. |
| **2.** | **Sabiedrības līdzdalība projekta izstrādē**  | Likumprojekts izstrādāts sadarbībā ar Latvijas Zvērinātu tiesu izpildītāju padomi. Minētā institūcija likumprojekta izstrādē piesaistīta kā zvērinātu tiesu izpildītāju pārstāvības institūcija.Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" ievietots Tieslietu ministrijas mājaslapā, aicinot viedokļus par projektu ministrijai sniegt līdz 2016. gada 17. novembrim. |
| **3.** | **Sabiedrības līdzdalības rezultāti**  | Latvijas Zvērinātu tiesu izpildītāju padome pilnībā atbalsta likumprojektu.Organizētās sabiedrības informēšanas ietvaros viedokļi par likumprojektu līdzdalības aicinājumā norādītajā termiņā nav saņemti. |
| **4.** | **Cita informācija** | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| **1.** | **Projekta izpildē iesaistītās institūcijas**  | Likumprojekta izpildi atbilstoši spriedumu izpildes procesa norisi regulējošos normatīvajos aktos nostiprinātajai kompetencei nodrošinās zvērināti tiesu izpildītāji.Elektronisko izsoļu portāla pārziņa un turētāja funkcijas īsteno Tiesu administrācija. Likumprojektā ietverto grozījumu, kas saistīti ar piedziņas vēršanu uz apbūves tiesību, izpildi nodrošinās zvērināti tiesu izpildītāji, rajona (pilsētu) tiesas, apgabaltiesas, pašvaldības. |
| **2.** | **Projekta izpildes ietekme uz pārvaldes funkcijām un institucionālo struktūru.****Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem**  | Likumprojekts neparedz jaunu institūciju izveidi vai esošo institūciju likvidāciju vai reorganizāciju. Likumprojektā paredzēto Tiesu administrācija īstenos atbilstoši tai šobrīd noteiktajām funkcijām un piešķirto valsts budžeta līdzekļu ietvaros. Attiecībā uz piedziņas vēršanu uz apbūves tiesību, lai nodrošinātu iespēju iegūt nepieciešamo informāciju BIS no būvniecības ierosināšanas līdz būves pieņemšanai ekspluatācijā atbilstoši attiecīgajai būvniecības procesa stadijai brīdim, paredzēts, ka Būvniecības valsts kontroles birojs slēgs līgumus ar tiesu izpildītājiem un nodrošinās apmācības 5 tieslietu sistēmas darbiniekiem, kas tālāk apmācīs pārējos tiesu izpildītājus. Būvniecības valsts kontroles birojs apmācības par BIS lietošanu nodrošinās tuvākajā laikā pēc grozījumu Ministru kabineta 2015.gada 28.jūlija noteikumos Nr. 438 "Būvniecības informācijas sistēmas noteikumi" spēkā stāšanās, kas apredzēs tiesu izpildītāju tiesības piekļūt BIS. |
| **3.** | **Cita informācija** | Nav. |

Iesniedzējs:

tieslietu ministrs Dzintars Rasnačs

Timpare 67036829

evija.timpare@tm.gov.lv

Vārna 67036956

dace.varna@tm.gov.lv

1. [http://titania.saeima.lv/LIVS11/saeimalivs11.nsf/0/4b7311843c72aebdc2257b6c0032308a/$FILE/8\_4-2-41-11\_13.pdf](http://titania.saeima.lv/LIVS11/saeimalivs11.nsf/0/4b7311843c72aebdc2257b6c0032308a/%24FILE/8_4-2-41-11_13.pdf); pārlūkots 2016. gada 30. augustā. [↑](#footnote-ref-1)
2. Sk.: *Rozenfelds J*. Lietu tiesības. 3.izd. Rīga: Zvaigzne ABC, 2004, 34.lpp.; sal.: *Brox H*. Allgemeiner Teil des BGB. 23.Aufl. Köln: Carl Heymanss Verlag KG, 1999, Rn 782. [↑](#footnote-ref-2)